سينطاكس

ف اللسانيات، السينطاكس هو الدراسة ديال كيفاش الكلمات و المورفيمات كيتجمّعو باش يصاوبو لينا وحدات كبار بحال العبارات و الجملات. من بين الحوايج المهمين ف السينطاكس كانلقاو الترتيب د الكلمات، العلاقات ف الڭرامّير، التركيب ديال الجملة، التوافق، الفرق مابين اللغات، و العلاقة بين الشكل و المعنى. كاينين بزاف ديال الطرق باش نفهمو السينطاكس اللي كيختالفو ف الافتراضات و الاهداف ديالهم. الايتيمولوجيا. الكلمة ديال "سينطاكس" جاية من الڭريكية القديمة "σύνταξις" (سينطاكسيس؛ يعني التنسيق)، اللي كاتجمع مابين "σύν" (سين؛ مع بعض) و "τάξις" (تاكسيس؛ الترتيب). المواضيع ديال السينطاكس. الضومين د السينطاكس فيه بزاف ديال المواضيع المختالفين اللي النضريات السينطاكسية كاتتصاوب باش تتعامل معاهم. كل نضرية كاتتعامل ب شكل مختالف مع العلاقة مابين هاد المواضيع؛ اللي شي منهم ما كيتّعتابروش منفاصلين سينو كيتّستنتجو مع بعضياتهم؛ بحال الترتيب ديال الكلمات اللي ممكن يتشاف كا نتيجة ديال القواعد د التحريك اللي جايين من العلاقات ف الڭرامّير. الترتيب ديال الفاعل، الفعل، و المفعول ليه. واحد من الاوصاف الاساسيسن ديال السينطاكس ديال اي لغة هو الترتيب اللي كيجي فيه الفاعل (S)، الفعل (V)، و المفعول ليه (O) ف الجملات. كتر من 85% ديال اللغات ف العالم كيجي فيها الفاعل هو اللوّل، يا اما ف الترتيب SVO ( بحال ف المغربية، النڭليزية، الصبنيولية و الشينوية) ولا ف الترتيب SOV (بحال التركية، الجاپونية و الكورية؛ و اللي هو الترتيب اللي شايع كتار ف العالم ب نسبة ديال 45%). الترتيبات الاخرين هما VSO (بحال ف العربية و العبرية القديمة)، VOS (بحال ف الاغلبية د اللغات الاسطرونيزية)، OVS (بحال ف لغة الهيكسكاريانا، لغة كاريبية ف الامازون د البرازيل)، و ف اللخّر OSV (بحال ف التوباتي، لغة اسطرونيزية نادرة ف اندونيسيا، اللي هو الترتيب اللي نادر كتار ب نسبة ما واصلاش ل 1%). الترتيب د هاد الكلمات ف اللغة غالباً ما كيعطي الوضيفة ديال كل كلمة فيهم و كيكون كافي باش يحيّد اي التباس ف الفهم د الجملة. ف الدارجة المغربية متلاً يلا قلنا: "محمد كلا السبع" كانفهمو نيشان بلّي محمد هو اللي دار الفعل د الماكلة و السبع هو اللي تّنكل. يلا بغينا نديرو العكس، خاصّنا ضروري نقلبو الجملة و نقولو: "السبع كلا محمد". هادا كيعني بلّي الدارجة (بحالها بحال النڭليزية) لغة كاتعتامد ب شكل كبير على الترتيب د الكلمات. ولاينّي كاينين لغات بحال العربية و اللاتينية، اللي الكلمات كياخدو الوضيفة ديالهم ب طرق اخرين و ماشي غير من الترتيب ديالهم. العربية متلا معروفة ب الشَّكْل (علامات ديال الڤواييل) اللي غالباً الصوت اللي كيجي ف اللخّر ديال الكلمة كيعطي معلومة على الوضيفة ديالها. ف هاد اللغات، اللعب ب الترتيب د الكلمات ما كيبدّل والو ف المعنى. متلاً، يلا خدينا نفس الجملة ب العربية "اَكَلَ مُحَمَّدٌ الاَسَدَ" و بدّلنا ليها الترتيب بلا ما نبدّلو حتى حاجة اخرى و قلنا "اَكَلَ الاَسَدَ مُحَمَّدٌ"، المعنى كيبقى كيف ما هو. ف الاغلبية د النضريات ديال السينطاكس، الاختلافات اللي كيبانو ف الترتيب كيجيو من بنية جملية معقدة. العلاقات ف الڭرامّير. كاين وصف اخر ديال اللغة كيركز على العلاقات الممكنين ف الڭرامّير ديال لغة معيّنة، ولا ب شكل عام، وكيفاش كيتعاملو مع بعضياتهم ف الاطار ديال التوافق المورفو-سينطاكسي ديال اللغة. الوصف ديال هاد العلاقات كيقدر يعكس المفعولية (واش الفعل كيحتاج مفعول ليه ولا لا)، المبني ل المجهول، و توافقات اخرين. اللغات يمكن يكونو عندها معايير مختالفين باش يحدّدو العلاقات ف الڭرامّير ديالهم، ولا هاد العلاقات يقدرو يكونو طرانس-لغويين (عابرين ل اللغات). متلاً يلا خدينا الفعل "ضرب" ف الدارجة المغربية، غانلقاوه باش يعطينا جملة مفيدة، خاصّو ضروري مفعول ليه، اما الفعل "مشي" يقدر يعطينا جملة مفيدة بلا ما يكون عندو مفعول ليه، ولا يعطينا معنى دقيق كتار يلا عطانا البلاصة اللي الفاعل "مشا" ليها مقارنة مع يلا عطانا الوقت فوقاش الفاعل "مشا". السينطاكس ديال بكري. ل مدة قرون، كان كاين واحد الكادر معروف ب سمية "ڭرامّير جينيرال" (Grammaire Générale)، اللي اول مرة ضهر ف عام 1660 من عند انطوان ارنو (Antoine Arnauld) و كلود لانسلو (Claude Lancelot) ف كتاب عندو العنوان نيتو، اللي كان كيهيمن على الدراسة ديال السينطاكس. الفرضية الاساسية ديالو هي كيفاش اللغة كتعكس، ب شكل مباشر، العمليات ديال التفكير، و كيفاش كاينة طريقة واحدة طبيعية باش نعبرو على فكرة. غير هو ف القرن التسعطاش، مع التطور ديال اللسانيات التاريخية-الكومپاراتيڤ، بداو اللسانيين كيكتاشفو التنوع الكبير ديال اللغات و كيسوّلو اسئلة جداد على الافتراضات الاساسية ديال العلاقة مابين اللغة و اللوجيك. ورا هادشي بان بلّي ما كايناش طريقة واحدة طبيعية باش نعبّرو على الافكار، و هنا اللسانيين ما بقاوش قادرين يعتمدو على هاد الفكرة كا ساس باش تّدار دراسة على البنية ديال اللغة.